P. Hrušovský, predseda NR SR: (2003-05-21):
(Hlasovanie.) 109 prítomných, 98 za návrh, 9 proti, 2 sa zdržali. Konštatujem, že vládny návrh zákona Národná rada Slovenskej republiky schválila. Ďakujem pánovi poslancovi Šimkovi. Budeme pokračovať bodom programu 21, keďže sme na úvod schôdze odsúhlasili, že body 18, 19 a 20 prerokujeme ako prvé body zajtrajšieho rokovacieho dňa, preto pristúpime k prerokúvaniu vládneho návrhu zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Návrh zákona prerokúvame ako tlač 164. Súčasťou návrhu je aj spoločná správa výborov Národnej rady Slovenskej republiky, ktorú máte ako tlač 164a. Prosím, aby z poverenia vlády Slovenskej republiky predmetný návrh zákona uviedol a odôvodnil minister hospodárstva pán Robert Nemcsics. Podľa informácie z Kancelárie Národnej rady Slovenskej republiky pán minister je už v budove Národnej rady, že by som poprosil o chvíľku strpenia do času jeho príchodu do rokovacej sály. Panie poslankyne, páni poslanci, budeme pokračovať v rokovaní prerokúvaním vládneho návrhu zákona o zaobchádzaní s chemickými látkami, tak ako som uviedol na úvod tohto bodu programu. Nech sa páči, pán minister Nemcsics, z poverenia vlády uveďte predmetný návrh zákona. Prosím o pokoj v rokovacej sále, páni poslanci. Pán poslanec, páni poslanci! Nech sa páči, pán minister. R. Nemcsics, podpredseda vlády a minister hospodárstva SR: Ďakujem pekne, pán predsedajúci. Vážený pán predseda, vážené panie poslankyne, vážení páni poslanci, vážení prítomní, dovoľujem si vám predložiť v rámci druhého čítania vládny návrh zákona o zaobchádzaní s chemickými látkami, ktoré možno zneužiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní v znení neskorších predpisov, ktorý bol vypracovaný na základe plánu legislatívnych úloh vlády Slovenskej republiky na tento rok. Predložený návrh zákona upravuje podmienky na výrobu, uvádzanie do obehu a používanie chemických látok, ktoré možno použiť na nezákonnú výrobu omamných látok a psychotropných látok, vrátane ich vývozu a tranzitu tak, aby sa zabránilo ich zneužívaniu na nezákonnú výrobu návykových látok. Tento zákon ďalej upravuje povinnosti subjektov zaobchádzajúcich s určenými látkami a pôsobnosť orgánov štátnej správy vo veciach určených látok. Návrh zákona umožňuje ukladanie pokút za porušenie povinností ustanovených týmto zákonom, čím nebude dotknutá zodpovednosť osôb pri naplnení skutkovej podstaty trestného činu podľa § 187 a 188 Trestného zákona. Zriaďuje sa spoločné pracovisko na sledovanie určených látok medzi Ministerstvom vnútra Slovenskej republiky a Colným riaditeľstvom Slovenskej republiky z dôvodu zlepšenia vzájomnej komunikácie medzi zainteresovanými rezortmi s cieľom dosiahnutia plnej koordinovanosti a komplexnosti riešenia problému diverzifikácie určených látok od uplatňovania administratívno-preventívnych opatrení po vyšetrovanie podozrivých operácií vo vzťahu najmä k domácemu trhu alebo k medzinárodnému obchodu. Pre príslušné orgány štátnej správy vykonávajúce dozor nad dodržiavaním ustanovení tohto zákona si realizácia navrhovanej právnej úpravy nevyžiada žiadne zvýšené nároky na prostriedky zo štátneho rozpočtu. Rovnako dôležitým aspektom pre vypracovanie nového zákona bolo, že v právnych predpisoch Slovenskej republiky bol používaný výraz prekurzory, ktorý sa v tejto súvislosti v predpisoch Európskej únie nepoužíva, pretože jeho chápanie v praxi je širšie ako samotná definícia v zmysle už citovaného zákona 268/2000. Preto bolo Slovenskej republike odporúčané, aby zmenila názov predmetného zákona v súlade s nariadeniami a smernicami Európskej únie tak, aby bolo jasné už z názvu, že právny predpis upravuje iba zaobchádzanie s presne definovanou skupinou chemických látok. Návrh zákona bol schválený vládou Slovenskej republiky uznesením č. 124 z 13. februára tohto roku. V súlade s uznesením Národnej rady č. 223 z 9. apríla 2003 bol návrh zákona v rámci druhého čítania prerokovaný a odsúhlasený vo všetkých výboroch Národnej rady, ktorým bol pridelený, t. j. vo výbore pre zdravotníctvo, vo výbore pre financie, rozpočet a menu, v ústavnoprávnom výbore, vo výbore pre verejnú správu a v gestorskom výbore, vo Výbore Národnej rady pre hospodárstvo, privatizáciu a podnikanie. S pozmeňujúcimi a doplňujúcimi návrhmi poslancov uvedených výborov, ako i odboru legislatívy a aproximácie práva Kancelárie Národnej rady Slovenskej republiky, sa zástupcovia predkladateľa stotožnili. Takže, vážený pán predseda, vážené panie poslankyne, poslanci, na základe uvedených skutočností si dovoľujem požiadať vás o podporu a schválenie vládneho návrhu zákona o zaobchádzaní s chemickými látkami, ktoré možno použiť na nezákonnú výrobu omamných látok a psychotropných látok a o zmene zákona č. 455/1991 Zb. o živnostenskom podnikaní v znení neskorších predpisov. Ďakujem pekne.